text: একাডেমি(পশ্চিম বঙ্গে ‘আকাদেমি’) (ইংরেজি : Academy) হচ্ছে প্রাথমিক ও মাধ্যমিক শিক্ষা, বিভিন্ন বিষয় ভিত্তিক গবেষণা ও প্রশিক্ষণ ইন্সটিটিউশন ।যেমন: রৌশনাবাদ একাডেমি, মিলিটারি একাডেমি, বাংলা একাডেমি, রয়েল একাডেমি প্রভৃতি।
  বিশ্বে সর্বপ্রাচীন ও সর্বপ্রথম একাডেমি হচ্ছে প্লেটোর ‘School of Philosophy’। যেখানে দর্শন, চিকিৎসা, অর্থশাস্ত্র, জ্যোতিবিজ্ঞান প্রভৃতি বিষয়ে গবেষণা ও শিক্ষা দেয়া হতো।
  
  একাডেমি কিছু বৈশিষ্ট্য
   একই ধরনের বিশেষ উর্দি,
   স্বায়ত্বশাসিত নিয়ম,
   পাঠ ও প্রশিক্ষণ,
   গবেষণা প্রভৃতি।
  
  ব্যবহার
  অ্যাকাডেমি১ একটি ইংরেজি পরিভাষা যা বিভিন্ন অর্থে ব্যবহৃত হয়, যেগুলির কয়েকটি নিচে দেওয়া হল:
  
   প্রাচীন গ্রিক দার্শনিক প্লেটো-র (Plato প্লাতো) প্রতিষ্ঠিত বিদ্যালয় (দেখুন প্লেটোর অ্যাকাডেমি)। এটিই সম্ভবত প্রাচীনতম "অ্যাকাডেমি"।
   ইংল্যান্ডের শিক্ষাব্যবস্থার অন্তর্গত কিছু বিশেষ ধরনের প্রাথমিক ও মাধ্যমিক বিদ্যালয়, যেগুলির অর্থসংস্থান ও পরিচালনা সরাসরি কেন্দ্রীয় সরকার দ্বারা নিয়ন্ত্রিত।
   ইংল্যান্ডের (বা অনুরূপ) শিক্ষাব্যবস্থায় বেসরকারী মাধ্যমিক বিদ্যালয়ের নামে "অ্যাকাডেমি" পরিভাষা ব্যবহার করা হয়।
   সামরিক, নিরাপত্তা (যেমন পুলিশ), ক্রীড়া ও অন্যান্য ক্ষেত্রের (যেমন শিল্পকলা) বিশেষ (পেশাদারী বা অপেশাদারী) প্রশিক্ষণ প্রতিষ্ঠানগুলিকে কখনও কখনও "অ্যাকাডেমি" নামকরণ করা হয়। (উদাহরণ: বাংলাদেশ মিলিটারি একাডেমি, বাংলাদেশ পুলিশ একাডেমী, বুলবুল ললিতকলা একাডেমি, ইত্যাদি)
   উচ্চশিক্ষাক্ষেত্রের কোনও বিষয়ের পণ্ডিতদের বা বিশেষজ্ঞদের দ্বারা গঠিত বেসরকারী ও অলাভজনক বিদ্বৎসমাজগুলিকে কখনও কখনও "অ্যাকাডেমি" নামকরণ করা হয়।
   সরকারী অর্থসংস্থান ও পৃষ্ঠপোষকতায় কোনও বিশেষ উচ্চশিক্ষায়তনিক বিষয়ের গবেষণার মান নিয়ন্ত্রণ ও অগ্রগতি সাধনের লক্ষ্যে সংগঠিত উচ্চতর জ্ঞানচর্চা কেন্দ্র বা উচ্চশিক্ষায়তন-কে কখনও কখনও "অ্যাকাডেমি" নামকরণ করা হয়। (উদাহরণ: ভারতীয় বিজ্ঞান একাডেমী)  
   শিল্পকলা ও সংস্কৃতির বিশেষ কোনও ক্ষেত্রের অগ্রগতি সাধনের লক্ষ্যে সংগঠিত প্রতিষ্ঠানকে কখনও কখনও "অ্যাকাডেমি" নামকরণ করা হয়। (উদাহরণ: বাংলাদেশ শিল্পকলা একাডেমি, বাংলা একাডেমি, পশ্চিমবঙ্গ বাংলা আকাদেমি, ইত্যাদি)
   জাতীয় পর্যায়ে উচ্চশিক্ষা ক্ষেত্রকে সমন্বয়কারী ও অর্থসংস্থানমূলক প্রতিষ্ঠান, যাকে সাধারণত জাতীয় উচ্চশিক্ষায়তন বা জাতীয় অ্যাকাডেমি বলা হয়।
  
  টীকা
  ১. "অ্যাকাডেমি" পরিভাষাটি বিভিন্ন প্রকাশনা মাধ্যম, প্রচার মাধ্যম ও প্রাতিষ্ঠানিক নামে "অ্যাকাডেমী", "একাডেমী", "একাডেমি", "আকাদেমি", "অকাদেমি", ইত্যাদি প্রতিবর্ণীকরণেও দেখা যেতে পারে। বাংলা উইকিপিডিয়াতে ইংরেজি শব্দের প্রতিবর্ণীকরণের নীতি অনুসারে "অ্যা" এবং হ্রস্ব-ই কার ব্যবহার করা হয়েছে।
title: অ্যাকাডেমি